《李芸甫水部画松为子佩参军赋》
清代·陶澍

李侯画松如老螭，著纸俱作鳞之而。破空势起不得住，风雨一霎迷天池。

阿兄矫矫岁寒操，秉质况是山林姿。特令写此好根节，要使俗子惊须髭。

顾我园荒旧三径，故物入眼宜为辞。披图一笑镫影黝，霜华摇动青铜皮。

古香满地寒不扫，黛色参天疏自支。想见萧斋挂壁夜，定有云气归高枝。

作者简介：（1778—1839）清湖南安化人，字子霖，号云汀。嘉庆七年进士。授编修。迁御史、给事中。出为川东道，治行称四川第一。嘉、道间，历安徽布政使、巡抚，清查库款，理清三十余年积累纠葛。治荒政，创辑《安徽通志》。道光五年，调江苏。时洪泽湖决，运道梗阻，澍办理海运，亲赴上海雇船而成之。十年，任两江总督。与巡抚林则徐疏浚江南河流，号为数十年之利。又陈两淮盐政积弊，推行票盐，减价敌私，颇有成效。卒谥文毅。有《印心石屋诗文集、奏议》、《蜀輶日记》、《陶渊明集辑注》等。